Aachen
Store norske leksikon,Geografi,Verdens geografi,Europa,Tysklands geografi
Aachen er en by i Tyskland. Den ligger i delstaten Nordrhein-Westfalen, nær grensen mot Belgia og Nederland.
Industri Byen er et jernbaneknutepunkt. I tillegg er byen senteret i et viktig industriområde med mekanisk, tekstil- og næringsmiddelindustri. Gruvedriften, som lenge var den dominerende industrigren, er nærmest innstilt. Høyteknologiske bransjer er et nytt naturlig satsingsområde, da flere høyere læresteder, blant annet den største tekniske høyskolen i Tyskland (Rheinisch-Westfälische Technische Hochschule, 1870), ligger i Aachen. Byen har også et stort kurbad. Karl den store I domkirken, bygd fra 790 til 800, som står på UNESCOs verdensarvliste, finnes graven til Karl den store. Domkirken er arkitektur- og kunsthistorisk av stor betydning og er et av de store forbildene i religiøs arkitektur. Domkirken omfatter også historiske dokumenter og viktige kunstverk. Også rådhuset (bygd i 1530) med sine mange stilarter fra gotikk til barokk, og som står på ruinene av Karl den stores kongeslott, og bykjernen for øvrig er meget severdige.Aachen oppstod som et romersk kursted, kalt Aquisgranum. Karl den store hadde sin yndlingsresidens i Aachen, og byen var kroningsby for de tysk-romerske keiserne inntil 1500-tallet. Både den fransk-spanske krigen i 1667–1668 og den østerrikske arvefølgekrig i 1741–1748 endte med fredsslutninger i Aachen. Byen var okkupert av Frankrike i 1794–1815, men ble gitt til Preussen ved Wien-kongressen. Kongressen i Aachen 1818 regulerte forholdene i Europa etter Napoleonskrigene. Aachen var okkupert av belgiske tropper en kort periode etter første verdenskrig, og ble sterkt ødelagt under andre verdenskrig. Les mer i Store norske leksikon Tyskland Nordrhein-Westfalen UNESCOs verdensarvliste Eksterne lenker Aachens offisielle nettsider